  Туспуктэм: Григорий Фомин Наталия Сильвестрова 25-тӥ оштолэзе Удмуртиын химияя но историяя дырызлэсь вазь сётэм огъя кун экзаменъёслы йылпумъянъёс тодмо луизы. Кылем аръёсысь куинез выпускникъёс химиен ужзэс 100 баллы гожтӥзы. Со сярысь Удмуртиысь дышетонъя но тодосъя министерстволэн пресс-службаез ивортӥз. « Огъ кун экзаменэз дырызлэсь вазь сётон вакыт Удмуртиын 20-тӥ южтолэзе кутскиз. 10-тӥ оштолэзе кык тодонудысъя – химияя но историяя – экзаменэз гожтӥзы. Со нуналэ 10 адями историяя тодон-валанъёссэ эскериз, 13-ез – химияя. Ваньзы соос – кылем аръёсысь выпускникъёс. Экзаменъёс 3 час но 30 минут кыстӥськизы » Тамара Ворожцова, Удмуртиысь дышетонъя но тодосъя министерстволэн дышетон удысысь эскеронъя но чакланъя управлениезлэн кивалтӥсез Дырызлэсь вазь огъя кун экзаменъёсты сётон 19-тӥ оштолэзе йылпумъяськиз. Ватсаса нуналъёсы гожтэм экзаменлэн йылпумъянъёсыз 3-тӥ куартолэзе тодмо луозы. Тодэ вайытом, азьвылгес одӥг адями литературая экзаменын 100 балл басьтӥз. Ватсалом, огъя кун экзаменъёслэн валтӥсь люкетэз 26-тӥ куартолэзьысен 20-тӥ инвожоозь ортчоз. Тегъёс: экзамен Дышетон Удмуртия  